Oficiālais Vēstnesis L 093 , 08/04/1999 Lpp. 0014 - 0019



Komisijas Regula (EK) Nr. 730/1999 (1999. gada 7. aprīļa), ar ko nosaka tirdzniecības standartu burkāniem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 2520/97 [2], un jo īpaši tās 2. panta 2. punktu, tā kā burkāni ir to produktu sarakstā, kas Regulas (EK) Nr. 2200/96 I pielikumā minēti kā produkti, par kuriem jāpieņem standarti; tā kā Komisijas 1989. gada 10. aprīļa Regula (EEK) Nr. 920/89, ar ko paredz kvalitātes standartus burkāniem, citrusaugļiem, deserta āboliem un bumbieriem [3], kurā jaunākie grozījumi izdarīti ar Regulu (EK) Nr. 2536/98 [4], ir bieži grozīta un vairs nenodrošina juridisku skaidrību; tā kā tādēļ attiecīgie noteikumi ir jāpārstrādā, bet Regulas (EEK) Nr. 920/89 I pielikums jāatceļ; tā kā tādēļ, lai nodrošinātu pārredzamību pasaules tirgū, būtu jāņem vērā tas standarts burkāniem, ko ieteikusi Apvienoto Nāciju Organizācijas Eiropas Ekonomikas komisijas (ANO EEK) darba grupa ātri bojājošos produktu pārstrādes standartizācijai un kvalitātes uzlabošanai; tā kā minēto standartu piemērošanas rezultātā no tirgus jāizņem neapmierinošas kvalitātes produkti un jāpielāgo ražošana, lai apmierinātu patērētāju prasības un atvieglotu tirdzniecības attiecības, kuru pamatā ir godīga konkurence, tādējādi palīdzot uzlabot produkcijas rentabilitāti; tā kā šie standarti ir piemērojami visos tirdzniecības posmos; tā kā pārvadāšana lielos attālumos, uzglabāšana zināmu laiku vai dažādās manipulācijas, ko veic ar produktiem, var izraisīt bojāšanos sakarā ar produktu bioloģisko attīstību vai to tendenci ātri bojāties; tā kā šī bojāšanās būtu jāņem vērā, piemērojot iepriekš minētos standartus tajos tirdzniecības posmos, kas seko nosūtīšanai; tā kā augstākās kategorijas produkti ir jāšķiro un jāiepako īpaši uzmanīgi, attiecībā uz tiem ir jāņem vērā tikai nepietiekams svaigums un turgescence; tā kā šajā regulā paredzētie pasākumi saskan ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikts tirdzniecības standarts burkāniem, uz kuriem attiecas KN kods 07061000. Standartu piemēro visos tirdzniecības posmos saskaņā ar nosacījumiem, kas izklāstīti Regulā (EK) Nr. 2200/96. Tomēr posmos, kas seko nosūtīšanai, produkti attiecībā uz standarta noteikumiem var būt: - mazliet mazāk svaigi un ar mazliet mazāku turgescenci, - un produkti, kas nav augstākas kategorijas produkti – nedaudz iebojāti sakarā ar to nobriešanu un tendenci bojāties. 2. pants Regulu (EEK) Nr. 920/89 groza šādi: 1. Regulas 1. panta pirmo ievilkumu atceļ; 2. Regulas I pielikumu svītro. 3. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1999. gada 7. aprīlī Komisijas vārdā — Komisijas loceklis Franz Fischler [1] OV L 297, 21.11.1996., 1 lpp. [2] OV L 346, 17.12.1997., 41 lpp. [3] OV L 97, 11.4.1989., 19 lpp. [4] OV L 318, 27.11.1998., 23 lpp. -------------------------------------------------- PIELIKUMS STANDARTS BURKĀNIEM I. PRODUKTA DEFINĪCIJA Šis standarts attiecas uz to šķirņu burkāniem, kas iegūtas no Daucus carota L. un patērētājiem jānogādā svaigi; tas neattiecas uz rūpnieciskai pārstrādei paredzētiem burkāniem. II. NOTEIKUMI PAR KVALITĀTI Standarta mērķis ir noteikt kvalitātes prasības burkāniem pēc to sagatavošanas un iepakošanas. A. Prasību minimums Ievērojot īpašus noteikumus attiecībā uz katru kategoriju un pieļaujamās pielaides, visu kategoriju burkāniem jābūt: - veseliem, - nebojātiem; tādu produkciju, ko skārusi puve vai citi bojājumi, kas padarījuši to nederīgu pārtikai, neizmanto, - tīriem, tas ir, - faktiski bez redzamiem svešķermeņiem, ja tie ir mazgāti, - faktiski bez pārmērīgiem netīrumiem, ja tie nav mazgāti, vai, ja tie ir mazgāti un ir klāti ar tīru kūdru, - stingriem, - praktiski bez kaitēkļiem, - praktiski bez kaitēkļu izraisītiem bojājumiem, - ne koksnainiem, - tādiem, ko neaudzē sēklai, - nesašķeltiem, bez sekundārām saknēm, - bez pārmērīga ārējā mitruma,, t.i., pēc mazgāšanas pietiekami apžāvētiem, - bez neraksturīgas smaržas un/vai garšas. Burkānu attīstībai un stāvoklim jābūt tādiem, lai tos varētu: - pārvadāt un pārkraut un - lai tie galapunktā nonāktu apmierinošā stāvoklī. B. Klasifikācija Burkānus klasificē trīs šķirās, kas noteiktas turpmāk: i) Augstākā šķira Šīs šķiras burkāniem jābūt augstākās kvalitātes un mazgātiem. Tiem jābūt ar šķirnei vai šķirnes tipam raksturīgajām īpašībām. Tiem jābūt nebojātiem, izņemot ļoti nelielus virspusējus bojājumus, ja tie neietekmē produkta kopējo izskatu, kvalitāti, uzglabāšanas kvalitāti un noformējumu iepakojumā. Saknēm jābūt: - gludām, - svaiga izskata, - regulāras formas, - bez rievām, - bez sasitumiem un ieplaisājumiem, - bez sala radītiem bojājumiem. Nav pieļaujami violeti/purpurkrāsas augšgali. ii) I šķira Šīs šķiras burkāniem jābūt labas kvalitātes. Tiem jābūt ar šķirnei vai šķirnes tipam raksturīgajām īpašībām. Saknēm jābūt: - svaiga izskata. Tomēr ir pieļaujami šādi nelieli bojājumi, ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un noformējumu iepakojumā: - nelieli formas defekti, - nelielas krāsas nepilnības, - nelieli, saauguši ieplaisājumi, - nelieli ieplaisājumi vai rievas, kas radušās pārkraušanas vai mazgāšanas rezultātā. Ir pieļaujami zaļi vai violeti/purpurkrāsas augšgali līdz 1 cm garumā burkāniem, kuru garums nepārsniedz 10 cm, un līdz 2 cm — pārējiem burkāniem. iii) II šķira Šajā šķirā ietilpst burkāni, ko nevar pieskaitīt augstākajām šķirām, bet kas atbilst iepriekš precizētajām obligātajām prasībām. Ir pieļaujami šādi bojājumi ar noteikumu, ka burkāni saglabā tiem raksturīgās īpašības attiecībā uz kvalitāti, uzglabāšanas kvalitāti un noformējumu: - formas un krāsas nepilnības, - aizauguši ieplaisājumi, kas nesniedzas līdz serdei, - ieplaisājumi vai rievas, kas radušās, pārkraujot vai mazgājot. Ir pieļaujami zaļi vai violeti/purpurkrāsas augšgali līdz 2 cm garumā burkāniem, kuru garums nepārsniedz 10 cm, un līdz 3 cm — pārējiem burkāniem. III. NOTEIKUMI PAR ŠĶIROŠANU PĒC LIELUMA Izmēru nosaka pēc maksimālā diametra vai burkāna svara bez lakstiem. i) Agrie burkāni [1]un šķirnes ar mazām saknēm Saknes nedrīkst būt tievākas par 10 mm diametrā un vieglākas par 8 g pēc svara. Saknes nedrīkst būt resnākas par 40 mm diametrā un smagākas par 150 g pēc svara. ii) Burkāni glabāšanai un šķirnes ar lielām saknēm Saknes nedrīkst būt tievākas par 20 mm diametrā un vieglākas par 50 g pēc svara. Saknes, kas klasificētas kā augstākās šķiras, nedrīkst būt resnākas par 45 mm diametrā un smagākas par 200 g pēc svara, un atšķirība pēc diametra vai svara starp lielāko un mazāko sakni vienā iepakojumā nedrīkst pārsniegt 20 mm vai 150 g. Saknēm, kas klasificētas kā I šķiras, atšķirība pēc diametra vai svara starp mazāko un lielāko sakni vienā iepakojumā nedrīkst pārsniegt 30 mm vai 200 g. Saknēm, kas klasificētas kā II šķiras, ir jāatbilst tikai obligātajām prasībām, kas attiecas uz klasificēšanu pēc izmēra. IV. NOTEIKUMI PAR PIELAIDĒM Katrā iepakojumā vai katrā produktu partijā, kas ir bez iepakojuma, ir pieļaujamas pielaides attiecībā uz kvalitāti un lielumu tiem produktiem, kas neatbilst norādītās kategorijas prasībām. A. Kvalitātes pielaides i) Augstākā šķira - 5 % burkānu pēc svara, kas neatbilst šīs kategorijas prasībām, bet atbilst I šķiras prasībām vai izņēmuma kārtā pieņemti par tādiem, kas atbilst minētās šķiras pielaidēm, - 5 % burkānu pēc svara augšgalā ir nelielas zaļa vai violeta/purpurkrāsas krāsojuma pēdas. ii) I šķira - 10 % burkānu pēc svara neatbilst šķiras prasībām, bet atbilst II šķiras prasībām vai izņēmuma kārtā nepārsniedz minētās šķiras pielaides. Tomēr šīs pielaides neattiecas uz salūzušiem burkāniem un/vai burkāniem, kam ir nolauzti gali, - 10 % pēc svara tādu burkānu, kas ir salūzuši un/vai kam ir nolūzuši gali. iii) II šķira - 10 % burkānu pēc svara neatbilst ne šķiras prasībām, ne obligātajām prasībām, izņemot produkciju, ko skārusi puve vai jebkurš cits bojājums, kā dēļ tie nav derīgi patēriņam, - turklāt ir pieļaujami ne vairāk kā 25 % no svara salūzušu burkānu. B. Lieluma pielaides Attiecībā uz visām kategorijām pieļaujami 10 % burkānu pēc svara, kas neatbilst prasībām attiecībā uz šķirošanu pēc lieluma. V. NOTEIKUMI PAR NOFORMĒJUMU A. Viendabība Katra iepakojuma saturam vai katras partijas saturam, ja burkānus piedāvā neiepakotus, jābūt viendabīgam, un tajā jābūt tikai vienas izcelsmes, šķirnes vai šķirnes tipa, kvalitātes un izmēra (ja burkāni ir sašķiroti pēc lieluma) burkāniem. Iepakojuma satura vai neiepakotu produktu partijas redzamajai daļai jāraksturo viss saturs. B. Noformējums Burkānus var noformēt vienā no šādiem diviem veidiem: i) burkāni saišķos Saknes ir jānoformē ar visiem lakstiem, kam jābūt svaigiem, zaļiem un veseliem. Vienā iepakojumā saknēm vajadzētu būt līdzīgām pēc izmēra. Saišķiem katrā iepakojumā vajadzētu būt līdzīgiem pēc svara un līdzeni izkārtotiem vienā vai vairākos slāņos. ii) burkāni bez lakstiem Lakstiem ir jābūt nolīdzinātiem vai nogrieztiem pie paša burkāna, nebojājot sakni. Saknes var būt: - saliktas mazos iepakojumos, - izkārtotas vairākos slāņos vai nesakārtotas, - nosūtītas neiepakotas (iekrautas tieši transportlīdzeklī vai tā nodalījumā) attiecībā uz II kategoriju. C. Iepakojums Burkāniem jābūt iepakotiem tā, lai produkts būtu pienācīgi aizsargāts. Materiāliem, ko izmanto iepakojuma iekšpusē, jābūt jauniem, tīriem un tādas kvalitātes, kas produktu pasargātu no jebkādiem ārējiem vai iekšējiem bojājumiem. Materiālus ar tirdzniecības specifikācijām, jo īpaši papīru vai zīmogus, atļauts izmantot ar noteikumu, ka drukāšana vai marķēšana ir izdarīta ar netoksisku krāsu vai līmi. Iepakojumiem vai nefasētu produktu partijām jābūt bez jebkādiem svešķermeņiem. Ja mazgāti burkāni ir klāti ar tīru kūdru, kūdru par svešķermeni neuzskata. VI. NOTEIKUMI PAR MARĶĒŠANU 1. Iepakotiem burkāniem uz katra iepakojuma jābūt šādai informācijai, kas uzrakstīta uz vienas iepakojuma puses, ir salasāma, neizdzēšama un redzama no ārpuses. A. Identifikācija - Fasētājs un/vai ekspeditors: nosaukums un adrese vai arī oficiāli izmantots vai pieņemts kods. Tomēr, ja izmanto kodu, atsauce "fasētājs un/vai ekspeditors" (vai līdzvērtīgs saīsinājums) jānorāda tieši kopā ar kodu. B. Produkta īpašības - Ja saturs nav redzams no ārpuses: - "burkāni saišķos" vai "burkāni" - "jaunie burkāni" vai "uzglabātie burkāni", - attiecīgā gadījumā – "burkāni kūdrā", pat ja saturs redzams no ārpuses, - šķirnes vai šķirnes tipa nosaukums augstākajai šķirai. C. Produkta izcelsme Izcelsmes valsts un, pēc izvēles, arī apgabals, kurā produkts ir izaudzēts, vai valsts, reģiona vai vietas ģeogrāfiskais nosaukums. D. Tirdzniecības specifikācijas - škira, - izmērs, kas izteikts ar minimālo un maksimālo diametru vai svaru (pēc izvēles), - saišķu skaitu, ja burkāni ir saišķos. E. Oficiālā kontroles atzīme (pēc izvēles) 2. Attiecībā uz burkāniem, ko pārvadā neiepakotus (iekraujot tieši transportlīdzeklī vai tā nodalījumā), iepriekš minētās ziņas ir jānorāda preču pavaddokumentā vai paziņojumā, kas novietots redzamā vietā transportlīdzekļa iekšienē. [1] Saknes, kuru augšana nav bijusi aizkavēta. --------------------------------------------------